C 185/6
HR
Službeni list Europske unije
6.5.2022.
(26)
Radi osiguravanja učinkovitosti uvjeta spojivosti utvrđenih u ovoj Uredbi, u slučaju nepoštovanja tih zahtjeva Komisija bi trebala imati mogućnost ukidanja pogodnosti skupnog izuzeća za buduće mjere potpore.
Ako se nepoštovanje ove Uredbe odnosi samo na ograničenu skupinu mjera ili određena tijela, Komisija bi trebala imati mogućnost da ukidanje pogodnosti skupnog izuzeća ograniči na određene vrste potpora, određene korisnike ili mjere potpore koje su donijela određena tijela.
Takvo ciljano ukidanje trebalo bi biti razmjerna mjera izravno povezana s utvrđenim nepoštovanjem ove Uredbe.
U slučaju neispunjavanja uvjeta spojivosti utvrđenih u poglavljima I. i III., dodijeljene potpore neće biti obuhvaćene ovom Uredbom te će stoga predstavljati nezakonitu potporu, koju će Komisija ispitati u okviru relevantnog postupka utvrđenog u Uredbi (EU) 2015/1588.
U slučaju neispunjavanja zahtjeva iz poglavlja II., ukidanje pogodnosti skupnog izuzeća za buduće mjere potpore ne utječe na činjenicu da je na prethodne mjere potpore koje su bile u skladu s ovom Uredbom primijenjeno skupno izuzeće.
(27)
Radi otklanjanja razlika koje bi mogle izazvati narušavanje tržišnog natjecanja, radi olakšanja koordinacije između različitih inicijativa Unije i nacionalnih inicijativa za MSP-ove te radi administrativne i pravne sigurnosti, definicija MSP-ova koja se koristi za potrebe ove Uredbe trebala bi se temeljiti na definiciji iz Preporuke Komisije 2003/361/ EZ (13).
(28)
Ovom bi Uredbom trebale biti obuhvaćene vrste potpora koje se dodjeljuju u sektoru ribarstva i akvakulture koje je Komisija prije sustavno odobravala.
Za te potpore ne bi smjela biti potrebna Komisijina ocjena spojivosti s unutarnjim tržištem na pojedinačnoj osnovi, pod uvjetom da su potpore u skladu s uvjetima utvrđenima u Uredbi (EU) 2021/1139 i zajedničkoj ribarstvenoj politici.
(29)
U skladu s člankom 107. stavkom 2. točkom (b) UFEU-a potpore za otklanjanje štete nastale zbog prirodnih nepogoda spojive su s unutarnjim tržištem.
Radi pravne sigurnosti potrebno je odrediti vrstu događaja koji se mogu smatrati prirodnim nepogodama za potrebe izuzeća na temelju ove Uredbe.
Za potrebe ove Uredbe potresi, odroni tla, poplave, a posebno poplave uzrokovane izlijevanjem vode iz rijeka ili jezera, lavine, tornada, uragani, erupcije vulkana i požari prirodnog podrijetla trebali bi se smatrati događajima koji predstavljaju prirodnu nepogodu.
(30)
Sektor ribarstva i akvakulture posebno je izložen nepovoljnim vremenskim uvjetima i bolestima životinja.
Iz iskustva je vidljivo da ti događaji iznimno jako pogađaju taj sektor te da ribari zbog njih trpe znatnu štetu.
Mjere za odgovarajuće osiguranje i nadoknadu takve štete smatraju se primjerenim alatom za pomoć poduzetnicima da se oporave od takve štete i da nastave poslovati te za osiguravanje razvoja gospodarskih djelatnosti u tom sektoru.
(31)
Šteta nastala zbog nepovoljnih vremenskih uvjeta kao što su oluje, mraz, tuča, led, kiša ili suša, koji se češće događaju, ne bi se smjela smatrati prirodnom nepogodom u smislu članka 107. stavka 2. točke (b) UFEU-a.
Bez obzira na to, potpore za otklanjanje štete nastale zbog nepovoljnih vremenskih uvjeta, ako oni utječu na gospodarsku djelatnost na način koji se može izjednačiti s prirodnom nepogodom, trebalo bi smatrati spojivima s unutarnjim tržištem u skladu s člankom 107. stavkom 3. točkom (c) UFEU-a.
(32)
Kako bi se osiguralo da izuzeće doista obuhvaća potpore koje se dodjeljuju za otklanjanje štete nastale zbog prirodnih nepogoda i nepovoljnih vremenskih uvjeta koji se mogu izjednačiti s prirodnom nepogodom, ovom bi se Uredbom, u skladu s ustaljenom praksom, trebali utvrditi uvjeti pod kojima se na takve programe potpora može primijeniti to skupno izuzeće.
Ti bi se uvjeti posebno trebali odnositi na to da nadležna tijela država članica službeno proglase da je dotični događaj prirodna nepogoda ili nepovoljni vremenski uvjeti koji se mogu izjednačiti s prirodnom nepogodom i na izravnu uzročnu vezu između prirodne nepogode i štete koju je pretrpio poduzetnik koji je korisnik potpore, što može uključivati poduzetnike u teškoćama, te bi njima trebalo osigurati izbjegavanje prevelike nadoknade.
Nadoknada ne bi smjela premašiti iznos koji je potreban kako bi se korisniku omogućio povratak u situaciju u kojoj je bio prije nastupanja događaja.
(13) Preporuka Komisije 2003/361/EZ od 6. svibnja 2003.
o definiciji mikropoduzeća te malih i srednjih poduzeća (SL L 124, 20.5.2003., str. 36.).